દેશના પ્રથમ હરોળના ઉદ્યોગપતિ રતન તાતાએ પોતાના ડ્રિમ પ્રોજેક્ટને સિંગુરથી ખસેડી સાણંદ સ્થાપવાનો ‘વેપારી’ નિર્ણય લેતા રાજ્ય સરકાર હરખાઈ ગઈ છે. ભાજપ એનો રાજકીય ફાયદો ઉઠાવવા માગે છે. હકીકતમાં તો તાતા જુથને રૃ. ૮૦૦ કરોડની જમીન મફતના ભાવે આપવામાં આવી એટલે તેણે રૃ.૧૫૦૦ કરોડનું રોકાણ કર્યું છે. રાજ્ય સરકારે સ્થાનિક લઘુ ઉદ્યોગો અને આર્િથક પછાત વિસ્તારોને અવગણી એક માત્ર મોટા ઔદ્યોગિક જૂથને મોટી રાહત આપી દીધી છે. તાતા જૂથે નરેન્દ્ર મોદીની કાર્ય પધ્ધતિથી નહીં, પણ ગુજરાતમાં ફિજિબલિટીને ધ્યાને લઈ રોકાણ કર્યું છે. જો મોદીથી આકર્ષાયા હોય તો પહેલેથી જ અહીં નેનો પ્રોજેક્ટ સ્થાપાવમાં આવ્યો હોત. કોંગ્રેસે કહ્યું હતું કે, મોટા ઉદ્યોગપતિઓએ માત્ર એક રાજકીય પક્ષોનો સહારો લેવો જોઈએ નહીં. પણ, પ્રજાનો વિશ્વાસ સંપાદન કરવો જોઈએ. પ્રદેશ કોંગ્રેસના પ્રવક્તા અર્જૂન મોઢવાડિયાએ કહ્યું હતું કે, રતન તાતાને નિર્ણયને અમે આવકારીએ છીએ. ગુજરાતમાં કોંગ્રેસના ૧૯૯૫ સુધીના શાસન કાળ દરમિયાન ગુજરાતમાં સૌથી વધુ રોકાણ થતું હતું. એ બાદ વર્તમાન સમયે રોકાણની દ્રષ્ટિએ ચોથા સ્થાન પર ટકી રહેવા માટે સ્પર્ધા કરવી પડે એવી સ્થિતિ છે. વાયબ્રન્ટ ગુજરાતમાં જે સમજૂતી કરારો થાય એમાંથી મોટા ભાગના ઔદ્યોગિક ગૃહો રોકાણ કરવા ઈચ્છતાં નથી. આજે પણ ગુજરાત બાયો ટેકનોલોજી અને ઈન્ફરમેન્શન ટેકનોલોજી ક્ષેત્રે ગુજરાત ઘણું પાછળ છે.